Pasiūlymas Tarybos sprendimas dėl Europos bendrijos ir Ganos Respublikos savanoriško partnerystės susitarimo dėl miškų teisės aktų vykdymo, miškų valdymo ir prekybos į Bendriją importuojamais medienos produktais pasirašymo ir sudarymo /* KOM/2009/0468 galutinis - ACC 2009/0126 */





[pic] | EUROPOS BENDRIJŲ KOMISIJA | Briuselis, 2009.9.10 KOM(2009) 468 galutinis 2009/0126 (ACC) Pasiūlymas TARYBOS SPRENDIMAS dėl Europos bendrijos ir Ganos Respublikos savanoriško partnerystės susitarimo dėl miškų teisės aktų vykdymo, miškų valdymo ir prekybos į Bendriją importuojamais medienos produktais pasirašymo ir sudarymo AIŠKINAMASIS MEMORANDUMAS Miškų teisės aktų vykdymo, miškų valdymo ir prekybos mediena (FLEGT) veiksmų plane[1], kurį 2003 m. patvirtino Taryba[2], siūloma įvairių priemonių, susijusių su parama medieną gaminančioms šalims, daugiašaliu bendradarbiavimu kovojant su prekyba neteisėtai gauta mediena, parama privačiojo sektoriaus iniciatyvoms, taip pat priemonių, kuriomis siekiama užkirsti kelią investicijoms į neteisėtą miškų kirtimą skatinančią veiklą. Veiksmų plano esmė – sukurti Bendrijos ir medieną gaminančių šalių FLEGT partnerystes, kuriomis siekiama sustabdyti neteisėtą kirtimą. 2005 m. Taryba priėmė Reglamentą (EB) Nr. 2173/2005[3], kuriuo sukuriama licencijavimo schema ir mechanizmas medienos importo į Bendriją teisėtumui patikrinti. 2005 m. gruodžio mėn. Taryba Komisijai davė derybinius nurodymus derėtis dėl partnerystės susitarimų su medieną gaminančiomis šalimis, siekiant įgyvendinti ES miškų teisės aktų vykdymo, miškų valdymo ir prekybos mediena (FLEGT) veiksmų planą ir ypač skatinti iš tokių šalių partnerių į Bendriją importuojamos medienos, kurios teisėtumas patvirtintas, prekybą[4]. Susitarimas su Gana yra pirmasis toks šalies gamintojos ir Bendrijos derybomis pasiektas partnerystės susitarimas. Komisija pradėjo derybas su Gana 2007 m. vasario mėn. Jos truko daugiau kaip 18 mėnesių ir jų metu įvyko keturi tiesioginių derybų raundai ir septyni techniniai darbo grupių susitikimai. Derybose Komisijai padėjo įvairios valstybės narės. Visu šiuo laikotarpiu Komisija informuodavo Tarybą apie daromą pažangą teikdama reguliarias ataskaitas Miškų darbo grupei ir ES misijos vadovams ir atstovams Ganoje. Po kiekvieno derybų raundo šalys surengdavo viešus informacinius susitikimus, kad suinteresuotąsias šalis informuotų apie derybų eigą. Be to, Gana laikėsi dalyvavimu grindžiamo požiūrio, į susitarimo rengimą įtraukdama pilietinę visuomenę ir privatųjį sektorių. Į susitarimą įtraukti visi Tarybos derybiniuose nurodymuose numatyti klausimai. Konkrečiai susitarimu sukuriama FLEGT licencijavimo schemos pagrindas, institucijos ir sistemos. Jame nustatomos tiekimo grandinės kontrolės priemonės, teisinės atitikties sistema ir sistemos nepriklausomo audito reikalavimai. Visa tai pateikiama Susitarimo prieduose, išsamiai aprašant struktūras, kuriomis užtikrinamas išduodamų FLEGT licencijų teisėtumas. Surengusi išsamias konsultacijas su suinteresuotosiomis šalimis Gana sukūrė taikomų teisės aktų apibrėžtį. Tai teisės aktai ir taisyklės, kuriomis suteikiamos kirtimo teisės, miškų valdymo, aplinkos ir darbo teisės aktai, mokestiniai reikalavimai, žemės savininkų bendruomenių žemės valdymo teisių paisymą ir naudojimo teises reglamentuojantys teisės aktai bei kiti socialiniai įsipareigojimai, numatyti miškų teisės aktuose, taip pat eksporto prekybos reikalavimai. Susitarimu išplečiamas FLEGT Reglamento (EB) Nr. 2173/2005 II priede numatytų produktų, kuriems taikoma FLEGT licencijavimo schema, skaičius, apimant prekybą visais medienos produktais ir taip įpareigojant Ganą sukurti sistemą, kuria Bendrijai būtų suteikta garantija, kad visi iš Ganos gaunami miško produktai pagaminti teisėtai ir kad tuo teigiamai prisidedama prie tvaraus Ganos augimo. Susitarime pateikiamos importo kontrolės ties Bendrijos sienomis, kaip nustatyta FLEGT Reglamente (EB) Nr. 2173/2005 ir susijusiame jo įgyvendinimo reglamente Nr. 1024/2008, nuostatos. Susitarime aprašoma Ganos FLEGT licencija, kurios forma atitinka Įgyvendinimo reglamente Nr. 1024/2008 nustatytą formą. Susitarimu sukuriama Jungtinė stebėjimo ir peržiūros grupė – dialogo ir bendradarbiavimo su Bendrija FLEGT srityje mechanizmas. Jame taip pat nustatomi suinteresuotųjų šalių dalyvavimo, socialinių garantijų ir skaidrumo, poveikio stebėsenos ir ataskaitų teikimo principai. Susitarime nustatomas susitarimo įsigaliojimo ir licencijavimo schemos įgyvendinimo laikas ir procedūros. Kadangi Gana siekia modernizuoti ir pertvarkyti savo reguliavimo ir informacijos valdymo sistemą, įdiegti išsamesnę tiekimo grandinės kontrolę ir sukurti nepriklausomą teisinės atitikties tikrinimo sistemą, prireiks kelerių metų naujoms sistemoms sukurti ir išbandyti bei suformuoti vyriausybės, pilietinės visuomenės ir privačiojo sektoriaus gebėjimus atlikti numatytas užduotis. Numatoma, kad FLEGT licencijavimo schema visiškai pradės veikti nuo 2010 m. pabaigos. Prieš ES priimant FLEGT licencijas licencijų schema pagal nustatytus kriterijus bus įvertinta. Šie veiksmai ir procesai nustatyti susitarime ir prieduose. 2009/0126 (ACC) Pasiūlymas TARYBOS SPRENDIMAS dėl Europos bendrijos ir Ganos Respublikos savanoriško partnerystės susitarimo dėl miškų teisės aktų vykdymo, miškų valdymo ir prekybos į Bendriją importuojamais medienos produktais pasirašymo ir sudarymo EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 133 straipsnį, kartu su 300 straipsnio 2 dalies pirmąja pastraipa ir 4 dalimi, atsižvelgdama į Komisijos pasiūlymą, kadangi: (1) 2003 m. gegužės mėn. Europos Komisija paskelbė ES miškų teisės aktų vykdymo, miškų valdymo ir prekybos (FLEGT) veiksmų planą[5], kuriame paraginta imtis priemonių spręsti neteisėto kirtimo problemą sudarant savanoriškus partnerystės susitarimus su medieną gaminančiomis šalimis. 2003 m. spalio mėn. buvo priimtos Tarybos išvados dėl veiksmų plano[6], o 2004 m. sausio mėn. Europos Parlamentas priėmė pasiūlymą[7]. (2) 2005 m. gruodžio 5 d. Taryba įgaliojo Komisiją pradėti derybas dėl partnerystės susitarimų siekiant įgyvendinti ES miškų teisės aktų vykdymo, miškų valdymo ir prekybos mediena (FLEGT) veiksmų planą. (3) 2005 m. gruodžio 20 d. Taryba priėmė Tarybos reglamentą (EB) Nr. 2173/2005, kuriuo sukuriama FLEGT licencijavimo schema medienos importui į Europos bendriją iš šalių, su kuriomis Bendrija sudarė savanoriškus partnerystės susitarimus[8]. (4) Derybos su Ganos Respublika baigtos ir 2008 m. rugsėjo 3 d. parafuotas Europos bendrijos ir Ganos Respublikos savanoriškas partnerystės susitarimas dėl miškų teisės aktų vykdymo, miškų valdymo ir prekybos į Bendriją importuojamais medienos produktais (toliau – susitarimas). (5) Bendrija yra suinteresuota patvirtinti susitarimą, NUSPRENDĖ: 1 straipsnis 1. Bendrijos vardu patvirtinamas Europos bendrijos ir Ganos Respublikos susitarimas dėl miškų teisės aktų vykdymo, miškų valdymo ir prekybos į Bendriją importuojamais medienos produktais. 2. Susitarimo tekstas pridedamas prie šio sprendimo. 2 straipsnis Bendrijai Jungtinėje stebėjimo ir peržiūros grupėje, įsteigtoje pagal susitarimo 19 straipsnį, atstovaus Komisijos atstovai. 3 straipsnis Siekiant taikyti susitarimo 26 straipsnį Komisija įgaliojama Reglamento (EB) Nr. 2173/2005 11 straipsnio 3 dalyje nustatyta tvarka priimti dokumentus, reikalingus susitarimo priedams pakeisti. 4 straipsnis Tarybos pirmininkas įgaliojamas paskirti asmenį, turintį teisę pasirašyti susitarimą, kad būtų išreikštas Bendrijos sutikimas būti jo saistomai[9]. 5 straipsnis Šis sprendimas skelbiamas Europos Sąjungos oficialiajame leidinyje . Priimta Briuselyje […] Tarybos vardu Pirmininkas […] [1] COM (2003) 251. [2] OL C 268, 2003 11 7. [3] OL L 347, 2005 12 30. [4] Tarybos riboto naudojimo dokumentas Nr. 15102/05. [5] COM (2003) 251. [6] OL C 268, 2003 11 7. [7] Parlamento dokumentas Nr. 7014/04. [8] OL L 347, 2005 12 30. [9] Susitarimo įsigaliojimo datą Europos Sąjungos oficialiajame leidinyje paskelbs Tarybos generalinis sekretorius.